**ELŐTERJESZTÉS**

Bonyhád Város Önkormányzata Képviselő – testületének

2020. február 13- i rendes/rendkívüli testületi ülésére

|  |  |
| --- | --- |
| Tárgy: | Bonyhád Város Önkormányzatának 2020. évi költségvetési rendelet-tervezete |
| Előterjesztő: | Filóné Ferencz Ibolya polgármester |
| Előterjesztést készítette: | dr. Puskásné dr. Szeghy Petra jegyzőFauszt Józsefné pénzügyi osztályvezetőPalkó Roland költségvetési csoportvezetőintézményvezetők |
| Előterjesztés száma: | 17. sz. |
| Előzetesen tárgyalja: | Pénzügyi Bizottság, Humán Bizottság, Érdekegyeztető Tanács |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített (Mötv. 50. §) |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen/zárt ülésen kell/zárt ülésen lehet tárgyalni (Mötv. 46 § (1)) |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 23., 24-26., 29/A. §-a, valamint a végrehajtásáról szóló 368/2011. (XII.31.) Kormányrendelet (továbbiakban: Ávr.) 24. §, 27. § és 28. §-ainak előírásai szerint Bonyhád Város Önkormányzata 2020. évi költségvetési rendelet-tervezetét az alábbiak szerint terjesztem elő.

A költségvetési rendelettervezetet a költségvetési szervek vezetőivel egyeztettük az Áht. 27. § (1) bekezdésben foglaltak szerint.

**I. Általános indokolás a rendelet - tervezethez**

**1. Általános indokolás**

Az Országgyűlés 2019. július 13-án fogadta el Magyarország 2020. évi költségvetéséről szóló 2019. évi LXXI. törvényt (továbbiakban: költségvetési törvény).

A rendelettervezet összeállításának alapja döntő részben a költségvetési törvényben, valamint Magyarország 2020. évi központi költségvetésének megalapozásáról szóló 2019. évi LXLVI. törvényében foglalt szabályzórendszer volt.

A költségvetés szerkezetét, kötelező elemeit, tartalmát az alábbi jogszabályok határozzák meg:

* az államháztartásról szóló 2011. évi CXCV. törvény (továbbiakban Áht.);
* az államháztartásról szóló törvény végrehajtásáról szóló 368/2011. (XII.31.) kormányrendelet;
* Magyarország gazdasági stabilitásáról szóló 2011. évi CXCIV. törvény;
* az adósságot keletkeztető ügyletekhez történő hozzájárulás részletes szabályiról szóló 353/2011. (XII.31.) kormányrendelet;
* Magyarország 2020. évi költségvetéséről szóló 2019. évi LXXI. törvény;
* az államháztartás számviteléről szóló 4/2013. (I.11.) kormányrendelet.

Bonyhád Város Önkormányzata által irányított költségvetési szervei esetében változás az előző évhez képest nem történt.

A költségvetés előirányzatai között az alábbi intézmények előirányzatai szerepelnek:

- Bonyhád Város Önkormányzata;

- Bonyhádi Közös Önkormányzati Hivatal;

- Bonyhádi Sportcentrum;

- Bonyhádi Varázskapu Bölcsőde és Óvoda;

- Gazdasági Ellátó Szervezet;

- Solymár Imre Városi Könyvtár;

- Völgységi Múzeum;

- Vörösmarty Mihály Művelődési Központ.

Az intézményi feladatellátásban a Bonyhádi Közös Önkormányzati Hivatal esetében van változás. 2020. január 1-jétől Bátaapáti valamint Mórágy Községek Önkormányzatai csatlakoztak, Kismányok Község Önkormányzata pedig kivált a Bonyhádi Közös Önkormányzati Hivatalból.

A városban működő Bonyhádi Gondozási Központ intézményének költségvetési előirányzatai az intézményt fenntartó, Völgységi Önkormányzatok Társulása költségvetésében szerepelnek. Az intézmény működéséhez szükséges állami támogatás és annak kiegészítése a rendelet-tervezetben pénzátadásként került beépítésre.

A költségvetési előirányzatokat az Áht. előírásai alapján kötelező, önként vállalt, valamint államigazgatási feladatok szerinti bontásban szerepeltetjük.

A költségvetési rendelet-tervezet összeállítását megelőzően a kiadási szükségletek és a bevételi források tervezetének meghatározásához egyeztető tárgyalásokat folytattunk az intézmények vezetőivel.

**II. A rendelet - tervezet részletes indokolása**

1. § - hoz: A rendelet hatálya a területi és személyi hatályát rendezi.

2. § - hoz: Meghatározza a költségvetési rendelet szerkezetét.

3. § - hoz: Tartalmazza a költségvetés bevételi és kiadási oldalát.

4. § - hoz: Tartalmazza a bevételek és kiadások jóváhagyásának rendjét.

5. § - hoz: Meghatározza a hiány belső finanszírozásának rendjét.

6. § - hoz:Tartalmazza a központi források elszámolásának szabályait.

7. § - hoz: Meghatározza az önkormányzat kiadásait.

8.§ - hoz: Meghatározza az önkormányzat és szervei engedélyezett álláshelyeit, valamint javaslatot tesz azok évközi módosítására.

9. § - hoz: Tartalmazza a fejlesztési előirányzatokat.

10. § - hoz: Tartalmazza a tartalékok felhasználására vonatkozó rendelkezéseket.

11. § - hoz: Meghatározza az önkormányzat által nyújtott támogatásokat.

12. § - hoz: Meghatározza az önkormányzat előirányzat módosításának szabályait.

13. § - hoz: Meghatározza a költségvetés végrehajtásának szabályait.

14. § - hoz: Szabályozza a pénzellátás rendjét szabályozza.

15. § - hoz: Tartalmazza a költségvetés végrehajtásának ellenőrzését.

16. § - hoz: Tartalmazza a kötelezettségvállalásra vonatkozó szabályokat.

17. § - hoz: Tartalmazza a hatályba léptető rendelkezéseket.

A részletes indokolást a továbbiakban a mellékletek mentén adjuk meg.

**2. A költségvetés főbb céljai**

Magyarország központi költségvetéséről szóló 2019. évi LXXI. törvény rendelkezései szerint

az önkormányzatok finanszírozása és gazdálkodásuk tekintetében a legfőbb célkitűzés a kiszámíthatóság és stabilitás megtartása, a kistelepülések további felzárkóztatása, valamint a működési hiány nélküli gazdálkodás folyamatos biztosítása.

Ennek megfelelően a költségvetés előirányzatainak biztosítania kell az önkormányzat, a városüzemeltetés, az intézmények és a közös hivatal működési kereteit, az e felett rendelkezésre álló saját bevételeknek és a pályázati támogatásoknak pedig az önkormányzati fejlesztéseket.

A rendelet tervezet **működési előirányzatai** biztonságos működési kereteket tartalmaznak.

Erre lehetőséget részben a költségvetési törvényben már korábbi évekről is ismert, úgynevezett feladatfinanszírozási rendszer, részben pedig a folyamatosan növekvő saját bevételek közé tartozó helyi adó biztosít.

A központi szabályozásban és az egyes támogatási összegekben, azok növekményében megjelennek a költségvetési törvényben érvényesülő általános alapelvek, így a családok támogatása, a foglalkoztatottság növelése, az illetmények növelése. Ezen elvek érvényesülése érdekében több támogatási jogcím tekintetében az előző évi támogatást jelentősen meghaladó az idei évi központi forrás.

Az e jogcímű előirányzatok összege **2.335.463.209**.- Ft, amely - a pályázatokhoz kapcsolódó kiadásoktól eltekintve - az előző évi keretnél 5,2 %-kal magasabb.

A helyi stratégiákban meghatározott **fejlesztések** anyagi forrását egyrészt a 2014-2020 között a rendelkezésre álló uniós pályázatok képezik, másrészt az önkormányzat takarékos gazdálkodásának eredményeként jelentkező, saját bevétel terhére tervezhető keretek. A Terület- és Településfejlesztési Operatív Program felhívásaira a Gazdasági Programban, és a 2014 – 2020 időszakra vonatkozó Integrált Településfejlesztési Stratégiájában meghatározott városfejlesztési irányelveknek megfelelően kerültek benyújtásra támogatási kérelmek 2016-ban. Pályázatot nyújtottunk be utak felújítására, körforgalom és kerékpárút építésére, a helyi gazdaság fejlesztésére, önkormányzati ingatlanok felújítására, környezetvédelmi és megújuló energiával működő infrastruktúra kialakításának támogatására annak érdekében, hogy a település lakosságmegtartó ereje növekedjen, a vállalkozások helyben maradjanak. Eszerint a 19 pályázati célhoz tartozóan 5.999.944.935.- Ft összegű az elnyert támogatás. A pályázatokban elnyert források terhére megvalósuló beruházások egy rész lezárult. A még folyamatban lévő projektek bevételei és kiadásai rendelet-tervezetünkbe beépítésre kerültek.

Beépítésre került továbbá az 1048/2019 (II.18.) Kormányhatározatban 1.567.180.000.- Ft összegben jóváhagyott támogatás terhére a sportpályán és a Perczel Mór utca 44. épület felújításának idei évi kiadása is.

**A fejlesztésre javasolt előirányzatok összege 3.282.465.104.- Ft**, amely az előző évi keretet 22,5 %-kal haladja meg.

A költségvetés kiemelt feladata a projektek tekintetében azok megvalósításának finanszírozása, a kivitelezési és egyéb szerződésekben rögzített ütemek szerinti kifizetésekhez a források biztosítása. Tekintettel arra, hogy a projektek döntő részben előfinanszírozottak, a megkötött támogatási szerződések alapján a hozzá tartozó előlegek az önkormányzat elkülönített számláira már előző évben, vagy években megérkeztek, így a kiadások teljesítéséhez a forrás maradvány formájában rendelkezésre áll.

A rendelet tervezetben a pályázati támogatással megvalósuló fejlesztések mellett az önkormányzat saját forrása terhére is tartalmaz fejlesztési előirányzatokat, tervezésükre a rendelkezésre álló saját forrás összegéig került sor.

**A költségvetés egyensúlya úgy működési, mint fejlesztési oldalon biztosított.**

**3. A költségvetés előirányzatai**

**A 2020. évi költségvetés főösszegét a mellékelt rendelet-tervezet szerint 5.617.928.134.- Ft-ban javasoljuk jóváhagyni.**

Az Önkormányzat bevételi és kiadási előirányzatait összefoglalóan az 1.1. számú melléklet tartalmazza kiemelt előirányzatonként. Az adatok önkormányzat és intézményei pénzátadása tekintetében halmozódást nem tartalmaznak.

A csatolt 1.2. számú melléklet a kötelező, az 1.3. számú melléklet az önként vállalt, az 1.4. számú melléklet az államigazgatási feladatokhoz tartozó bevételeket és kiadásokat tartalmazza.

A **működési kiadásoknál** a személyi juttatások esetében van növekmény, melyet egyrészt a kötelező bérnövekmény, másrészt a közös hivatalhoz csatlakozó települések következtében keletkező bérkiadások okoznak. A munkaadókat terhelő járulékok mértéke az év elején alkalmazott mértékhez képest csökkent ugyan, azonban a bértömeg növekmény összege miatt a járulékok összege is kismértékben emelkedett.

A dologi kiadások előirányzata az idei évben magas összegben tartalmaz projektekhez tartozó kiadást, emiatt annak volumene az előző évhez képest jelentősen megemelkedett.

A tartalékok összege az előző évihez képest csökkent, mivel a tavalyi évben az elnyert projektekre tartalékot képeztünk, melyre idén kisebb volumenben kerül sor.

A **fejlesztési kiadások**at nevesítetten a költségvetési rendelet 6. és 7. mellékletei tartalmazzák.

A költségvetés 5.617.928.313.- Ft-os főösszegén belül a működési előirányzat összege 2.335.463.209.- Ft, míg a fejlesztési kiadásoké 3.282.465.104.-Ft, így a költségvetés fő összegéhez viszonyított aránya az alábbi:

* **41,57 %** a működési célú felhasználás;
* **58,43 %**  a fejlesztési célú felhasználás.

Az idei évben is rendkívülinek mondható a fejlesztési célú felhasználás aránya.

**4. Bevételek tervezése**

A tervezett bevételeket a csatolt 1.1. számú mellékletben szereplő bontásban ismertetjük.

**4.1. Önkormányzatok működési támogatásai**

A helyi önkormányzatok központi költségvetési támogatási rendszere a 2020. évben is az önkormányzati feladatellátáshoz igazodó, 2013-ban kialakított feladatalapú támogatási rendszerben történik.

A költségvetési törvényben szereplő szabályozás alapján az önkormányzatok támogatásainál kiemelt területek a családok támogatása, a foglalkoztatottság további növelése, egyúttal az életszínvonal emelkedését szolgáló intézkedések, azon belül is kiemelt figyelemmel a szülők munkába állásának segítése. A 2017-2019. években jelentős változást okozott a minimálbér és a garantált bérminimum nagyarányú emeléséből adódó illetménynövekedés, a 2020. évi költségvetési törvény az ezekhez szükséges fedezetet tartalmazza. Nagyon fontos, hogy a fiatal generáció megfelelő nevelésben, gondozásban részesüljön, hiszen a sikeres jövőt a következő nemzedék alapozza majd meg. Ennek érdekében kiemelt figyelmet szükséges fordítani, nemcsak a gyermekek étkeztetésére, hanem a kisgyermekellátó-rendszer hatékony megszervezésére is. A Kormány a családvédelmi akcióterv elfogadásával új bölcsődei férőhelyek kialakítását, bölcsődei humánerőforrás megfelelő anyagi elismerésének biztosítását, a családi bölcsődék és a munkahelyi bölcsődék működtetéséhez a központi költségvetés biztosított fajlagos összegének emelését célul tűzte ki. A 2018-tól a bölcsődei és mini bölcsődei ellátás esetében is bevezetésre került a feladat alapú finanszírozás, amelynek finomhangolására kerül sor, annak érdekében, hogy a megvalósuló bölcsődei, mini bölcsődei férőhelyek működtetése megfelelő színvonalon történhessen. A Kormány kiemelten kezeli az intézményi gyermekétkeztetés és a szünidei étkeztetés biztosítására irányuló feladatokat.

Az önkormányzati hivatalokban foglalkoztatott köztisztviselők tekintetében a költségvetési törvény továbbra is biztosítja a köztisztviselői illetményalap önkormányzati hatáskörben történő emelését. Az illetményalap emelésének ellentételezését szolgáló, az alacsonyabb jövedelmi helyzetű önkormányzatok számára 2019. évben rendelkezésre álló pályázati forrás 2020. évben beépül az önkormányzati hivatalok alaptámogatásába, így az önkormányzatok kiszámítható feltételek mellett dönthetnek a köztisztviselői állomány illetményéről.

Bonyhád Város Önkormányzata számára rendelkezésre álló állami támogatások főbb jogcímcsoportonként az alábbiak szerint alakul:

 adatok: Ft-ban

|  |  |  |  |
| --- | --- | --- | --- |
| Megnevezés | 2019. év | 2020. év | Változás %-a |
| Közös Önkormányzati Hivatal működésének támogatása  | 221.122.400.- | 221.122.400.- | - |
| Település üzemeltetési feladatok támogatása | 25.959.776.- | 25.933.598.- | - 0,1 % |
| Települési köznevelési feladatok támogatása | 297.972.383.- | 299.534.030.- | 0,5 %  |
| Települési önkormányzatok szociális feladatai | 27.558.000.- | 26.411.000.- | - 4,2 %  |
| Települési önkormányzatok által biztosított egyes szociális szakosított ellátások támogatásai | 151.151.033.- | 168.137.841.- | 11,2 % |
| Bölcsődei ellátás | 23.972.000.- | 25.462.000.- | 6,2 % |
| Gyermekétkeztetés támogatása | 82.928.905.- | 92.716.649.- | 11,8 % |
| Települési önkormányzatok nyilvános könyvtári és közművelődési feladatainak támogatása  | 18.992.570.- | 19.338.060.- | 1,8 % |
| Összesen: | 849.657.067 | 878.655.578.- | 3,4 % |

Az állami támogatások összege évente változik, melyet három tényező befolyásol lényegesen:

1. lakosságszám változása;
2. adóerő képesség;
3. az ellátott feladatok és azok mutatószámai.

A lakosságszám a 2018. január 1-i állapothoz képest sajnálatos módon alacsonyabb 157 fővel (2019.01.01-i adat). Ezen problémával a legtöbb magyarországi, illetve európai település küzd. A lakosságszám csökkenése magával vonja az egyes állami támogatások összegének csökkenését is.

Ezzel ellentétben adóerő képességünk folyamatosan nőtt. Míg 2017. évben 21.950.- Ft, 2018-ban 27.920.- Ft/fő volt, ez 2019-ben 29.457.- Ft/fő-re emelkedett. Ennek oka egyrészt a letelepült vállalkozások prosperálása, másrészt a beruházások miatti ideiglenes iparűzési adófizetési kötelezettség növekedése.

A központi források összességében 28.998.511.- Ft-tal, 3,4 %-kal emelkedtek.

Az önkormányzati hivatal működésének támogatására vonatkozó szabályozás szerint a fajlagos mutatóhoz kapcsolódó állami támogatás az előző évhez képest 19 %-kal emelkedik. Tekintettel arra, hogy az önkormányzati választások következtében a közös hivatalok összetétele átalakul, az új szervezeti formához tartozó végleges központi forrás május hónap folyamán kerül jóváhagyásra. A számított többlet összegét a hivatali bérek és a rendelkezésre álló források egyensúlya megteremtése érdekében átvett pénzeszközök között megterveztük. Ennek összegét a fenti táblázat nem tartalmazza.

A település üzemeltetési feladatok esetében szabályozásban, volumenben jelentős változás nincs, e bevételnél érvényesül az adóerő képesség változása.

A köznevelés állami támogatása esetében a pedagógusok munkáját segítők béréhez, valamint a nemzetiségi nevelést ellátó óvodapedagógusok pótlékához nyújtott támogatás nőtt. Ennek ellenére a források volumene kismértékben emelkedett, tekintettel arra, hogy az óvodába beíratott gyermekek száma az előző évhez képest csökkent. A támogatások alapjául szolgáló gyermeklétszám a beiratkozásokat követően számítható pontosan, ezért korrekciót a május 31-i határidőben végzünk.

A központi források bővülése leginkább a szociális ágazatba zajló feladatellátás esetében áll fenn. Az állami támogatások összességében 27.111.552.- Ft-tal emelkedtek. A támogatások összege a gyermekjóléti szolgálat és központ, valamint az óvodai és iskolai segítő tevékenység kivételével valamennyi ellátási forma esetében növekedett, így a bölcsődei ellátás, a gyermekétkeztetés, a nappali és a bentlakásos ellátás, a tanyagondnoki szolgálat és a szociális étkeztetés esetében.

**4.2. Működési célú támogatások** tervezett összege 165.865.930.- Ft

A bevételek jogcímeit a csatolt 16/A melléklet 135., valamint 206. címe tartalmazza.

A Völgységi Önkormányzatok Társulása a társulással kapcsolatos feladatokat a közös hivatal állományába tartozó köztisztviselő béréhez 5.920.000.- Ft összegű pénzátadást teljesít.

Az óvodák fenntartására kötött feladatellátási szerződés alapján a Bonyhádi Varázskapu Óvodához Izmény, Kisvejke, Kisdorog, Váralja Községek óvodái tartoznak. A tagönkormányzatok a településükön működő tagintézmény működésének saját bevétellel, valamint állami támogatással nem fedezett részét pénzátadással biztosítják Bonyhád Város Önkormányzata számára, amelynek tervezett összege 6.796.000.- Ft.

A bevételek közül 9.872.000.- Ft iskolafogászati ellátásra az Országos Egészségbiztosítási Pénztártól érkezik. A támogatás az iskolafogász, az asszisztens bérét és járulékait, valamint a felmerülő eszköz- és anyagköltségeket teljes egészében fedezi, az azon túli bevételekből tartalékképzésre is sor került.

A II. számú háziorvosi körzet helyettesítése kapcsán 4.355.000.- Ft bevétel tervezésére került sor, melyet ezen körzetre kell felhasználni.

A Magyar Államkincstáron keresztül a kiadások között is megtervezett kiegészítő gyermekvédelmi támogatás címén várhatóan 442.000.- Ft kerül utalásra.

A közfoglalkoztatáshoz átvett pénzeszközként az előző évben megkötött 5 támogatási szerződéshez tartozóan 3.508.000.- Ft-ot biztosítunk.

E bevételi csoportban került tervezésre a hivatali bérek kiegészítéséhez az előző szakaszban nevesített, és a későbbiekben jóváhagyásra kerülő forrás, 46.409.000.- Ft összegben.

A közös hivatalhoz január 1-jén csatlakozott Bátaapáti és Mórágy Községek Önkormányzata. A községekben foglalkoztatott hivatali dolgozók béréhez az önkormányzatok az állami támogatáson felül hozzájárulást fizetnek, együttesen 15.621.000.- Ft-ot.

Az intézmények közül 5 vesz részt a TOP.7.1.1-16. számú, a bonyhádi helyi közösségi fejlesztési stratégiájának megvalósítása elnevezésű projekt megvalósításában. A projekt utófinanszírozása miatt az intézmények fenntartó általi kölcsönben részesülnek, amelyhez tartozó kiadások is tervezésre kerültek. A bevételi tervben a kapott kölcsön, valamint annak megtérítése címen 32.619.132.- Ft összeg szerepel.

**4.3.** A **Felhalmozási célú támogatások** 1.957.847.171.- Ft-os bevételi terve azon pályázati támogatások összegét tartalmazza, amelyek a megkötött támogatási szerződések, valamint az 1048/2019. (II.18.) Kormányhatározatban foglaltak szerint a 2020. évben lesznek lehívhatók, tételesen az alábbiak:

- KEHOP-2.2.1 Szennyvíz-elvezetés és –tisztítás, szennyvízkezelés program keretében „Bonyhád és agglomerációs térségének szennyvíztisztítása, új szennyvíztelep megvalósítására projekthez tartozóan 454.803.069.- Ft.

- TOP-1.1.3-15 számú, az agrárlogisztikai központ létesítése Bonyhádon pályázati célhoz 421.860.763.- Ft.

- TOP-2.1.3-15 számú, záportározó építése és csapadékvíz rendezése Bonyhádon projektre 2.214.760.- Ft.

- TOP-7.1.1-16. program keretében 557.457.- Ft.

- TOP-3.2.1-16. számú, az önkormányzati épületek energetikai korszerűsítése pályázathoz 4.000.000.- Ft.

- TOP- 7.1.1-16. projekt alapján játszótér létesítésére 74.411.122.- Ft.

- 1048/2019. (II.18.) Kormányhatározatban a Sportinfrastuktúra fejlesztésére nevesítve 1.000.000.000.- Ft.

**4.4.** A **közhatalmi bevételek** közé az önkormányzat által beszedett adók, így a gépjárműadó, a helyi adók, pótlékok, bírságok, a termőföld bérbeadásából származó jövedelemadó tartozik. Az egyes adónemek 2019. évi tényadatai, valamint a 2020. évi tervezett összegek az alábbiak szerintiek:

 adatok Ft-ban

|  |  |  |
| --- | --- | --- |
| Megnevezés | 2019. évi tényleges bevétel | 2020. évi tervezett bevétel |
| Gépjárműadó | 52.697.785 | 52.500.000 |
| Termőföld bérbeadásából származó adó | 158.423 | 100.000 |
| Magánszemélyek kommunális adója | 57.090.873 | 57.000.000 |
| Idegenforgalmi adó | 760.200 | 800.000 |
| Helyi iparűzési adó | 587.301.119 | 625.000.000 |
| Talajterhelési díj | 219.600 | 200.000 |
| Egyéb közhatalmi bevételek | 1.325.896 | 1.000.000 |
| **Közhatalmi bevételek összesen:** | **699.553.896** | **736.600.000** |

A gépjárműadóból származó bevétel megosztott bevétel, a beszedett összeg 40 %-a illeti meg az önkormányzatot, így tervezésre annak összege került. Az adónem esetében jogszabályi változás nincs, emiatt az előző évben befolyt bevételt tervezzük 2020. évre.

Minden adónemre vonatkozóan elmondható az, hogy Bonyhád Város Önkormányzati Képviselő-testülete az adók mértékét 2019. évben sem emelte, új települési adót nem vezetett be.

A helyi adók között továbbra is meghatározó tétel a helyi iparűzési adó bevétel. Az adó mértéke a helyi adókról szóló 1990. évi C. törvény szerinti, 2 %-os mértékű. A bevételek tervezése e körben nehézkes, döntően az előző évi tényleges adatokon, valamint a várható folyamatok miatti változások számszerűsítésén alapul.

Ezen a jogcímen 2019. évben 587.301.119.- Ft bevétel keletkezett.

A bevételi terv meghatározásánál a tényleges összegekből kiindulva, az év végi magas összegű feltöltéseket, a tevékenységüket megszüntető vállalkozások miatti bevétel kiesést, valamint a szervezeti átalakulás következtében várható változást figyelembe vettük. Mindezek alapján a bevételi tervet 625.000.000.- Ft-ban javasoljuk jóváhagyni.

A magánszemélyek kommunálisadójának jelenlegi mértékét a Képviselő-testület 2011. január 1-jei hatállyal állapította meg, amely azóta is változatlan, emiatt a bevételi tervet a 2019. évi tényleges bevételek volumene alapján 57.000.000.- Ft-ban javasoljuk.

Az idegenforgalmi adó összegét az előző évben érkezett összegek alapján 800.000.- Ft-ban javasoljuk meghatározni.

A talajterhelési díjra vonatkozó szabályozás alapján 2012. február 1-jétől kezdődően az előzőhöz képest tízszeres díjat köteles fizetni az, aki a rendelkezésre álló közcsatornára nem köt rá. Ennek díja jelenleg a talajérzékenységi szorzót is figyelembe véve 1.800.- Ft/m3 . A bevételi terv az előző évi tényleges adatok alapján került tervezésre.

Az egyéb közhatalmi bevételek a pótlékok és bírságok összegét tartalmazza. A bevételei csoportban elszámolt összegek eseti jellegűek, a tervet a 1.000.000 .- Ft-ban javasoljuk.

**4.5. Működési bevételek** jogcímén 227.979.000.- Ft tervezésére kerül sor, amelyből az önkormányzat központi költségvetésében 168.447.000.- Ft, míg a fennmaradó 109.532.000.- Ft az intézményeknél és a Közös Hivatalnál realizálódik.

4.5.1. Az **önkormányzat** központi költségvetése működési bevételének egy részét az önkormányzati lakások és egyéb helyiségek bérleti díjából származó bevételek képezik. A bérleti díjak összegét az önkormányzati lakások, helyiségek bérletéről és elidegenítéséről, a lakások bérleti díjáról, valamint a lakbértámogatás szabályairól szóló 7/2016. (IV.22.), valamint az 1/2020. (I.24). önkormányzati rendeletek határozzák meg. A rendeletben szereplők tételek szerint számított bérleti díj bevétel a lakbérek esetén 27.600.000.-Ft, míg az üzletek esetében 32.100.000.- Ft, éves szinten együtt 60.100.000.- Ft.

A Mezőföldvíz Kft-től 23.914.000.- Ft összegű bérleti díjjal számolunk, amelyet a cég az önkormányzati tulajdonban lévő víz- és szennyvízszolgáltatást biztosító eszközök használata után a hatályos bérleti szerződés alapján fizet.

Földbérleti és a közterület használati díjak címén együttesen 9.879.000.- Ft került megtervezésre.

Az önkormányzat bevételei között tervezzük a fonyódi tábor bérleti szerződésében szereplő bérleti díjat, mely 2.000.000.- Ft.

Új tételként, közel 20 millió Ft összegben került tervezésre a naperőmű parkban keletkezett áram eladásából származó bevétel.

ÁFA visszatérítésre egy beruházás esetében van lehetőség, melynek közel 10 millió Ft-os összege a működési bevételek közé tartozik.

A Perczel Mór utca 5. számú ingatlanhoz tartozó biztosítói kártérítés az egyeztetések szerinti összeggel szerepel a tervezett bevételek között.

Osztalék címén (GA-BO Kft, ÉMÁSZ Rt.) a 2019. évi tényleges összegek szerinti, 2.000.000.- Ft összegű bevételt javasolunk tervezni.

4.5.2. Az **intézményi működési bevételként** 109.532.000.- Ft-ot javaslunk tervezni.

Az Óvoda, valamint a Gazdasági Ellátó Szervezet bevétele teljes egészében a gyermekétkeztetéshez tartozó térítési díjakból származik.

A térítési díjak az előző évhez képest változatlanok, a bevételek összegét a szolgáltatást várhatóan igénybevevők létszáma, valamint Bonyhád Város Önkormányzati Képviselő-testülete a gyermekvédelem helyi rendszeréről szóló 4/2016. (II.19.) önkormányzati rendeletében meghatározott térítési díjak alapján határoztuk meg. Az étkeztetést igénybevevők száma tervezet szintjén 1.057 fő, amelyből az ingyenesen étkezők száma 404 fő, az 50 %-os térítési díjat fizetőké 189 fő, míg a teljes térítési díjat fizetőké 464 fő.

Mindezeket és a várható ÁFA visszaigénylést is figyelembe véve 50.607.000.- Ft tervezésére került sor.

A Solymár Imre Városi Könyvtárban, a Völgységi Múzeumban a belépődíjak és könyv értékesítési bevételeinek összegét az előző évi tényleges bevételek szerint 1.850.000.- Ft-ban, míg a Művelődési Központban a rendezvényekből és ingatlanhasznosításból származó bevételeket 10.000.000.- Ft összegben javasoljuk jóváhagyni.

A Bonyhádi Sportcentrum intézményénél a sportlétesítmények bérleti díja, valamint a váraljai tábor bérleti díjai kerültek megtervezésre összesen 34.797.000,- Ft összegben.

**4.6.** **Felhalmozási bevételek** összegét 16.000.000.- Ft-ban javasoljuk megállapítani.

A tervezett összeg a 2019. évi költségvetésben szereplő eredeti előirányzat szerinti, tapasztalatunk alapján az év során ezen összeg az ingatlan értékesítésekből realizálható.

**4.7. Működési célra átvett pénzeszköz** 4.400.000.- Ft összegben egy pályázathoz tartozóan érkezik. További 2.000.000.- Ft-ot a Majos Értékeiért Egyesület utal vissza a 2019. évben rendelkezésükre bocsátott önkormányzati támogatásból.

**4.8. Felhalmozási célú átvett pénzeszközként** a Felvidékiek Egyesület által fizetett 1.000.000.- Ft-ot terveztünk, amelyet egy köztéri szobor létesítéséhez utalnak át.

**4.9. Finanszírozási bevételek** között az önkormányzat és intézményei, valamint a pályázati támogatások előző évi maradványa, amely együttesen 1.577.580.634.- Ft összegű, összetétele az alábbi:

 - intézmények és a közös hivatal maradványa 8.966.706.- Ft

 - önkormányzat maradványa 374.612.966.- Ft

 - pályázatok maradványa 7 projekthez tartozóan 1.194.000.962.- Ft

Az intézmények és a közös hivatal maradványa megközelítőleg az előzők év nagyságrendjébe szerinti.

Az önkormányzat pénzmaradványa az előző évi összeget meghaladja. Összegét nagyobb részben az év végén érkezett adófeltöltés összege, a takarékos gazdálkodás, kisebb részben pedig az idei évre áthúzó kiadás együtt eredményezte.

A pályázatok előfinanszírozása miatt az elkülönített számlákon szereplő pénzeszközök együttes összege szintén tervezésre került.

**5. Kiadások tervezése**

A költségvetési rendelet tervezetben szereplő kiadások 6 intézmény, a Közös Önkormányzati Hivatal, valamint az Önkormányzat kiadási előirányzatait tartalmazzák.

A kiadási előirányzatok a költségvetési rendelet-tervezetben szereplő kiadási jogcímek szerint ismertetjük.

**5.1. Működési kiadások**

**5.1.1. Személyi juttatások** tervezése és az engedélyezett létszámok változása.

Az engedélyezett álláshelyek záró létszámához képest változásra a Közös Önkormányzati Hivatal esetében kerül sor. Tekintettel a bevezetőben ismertetett változásra 1,5 álláshely Kismányok Község Önkormányzatának kilépése miatt zárolásra, ugyanakkor Bátaapáti és Mórágy települések csatlakozása miatt 9 fővel megemelésre kerül az engedélyezett álláshelyek száma.

További módosításra az Önkormányzat esetében a közfoglalkoztatottak létszáma miatt kerül sor. A létszám a megkötött szerződések, valamint a várható önrészek alapján újraszámításra került, ennek alapján a tervezett, éves átlagra átszámított létszámot 27 főben javasoljuk elfogadni.

A tervezés alapját intézmények esetében az engedélyezett álláshelyek száma, a közös önkormányzati hivatalnál a tényleges foglalkoztatottak, valamint az év során várhatóan távollétükből visszaérkezők létszáma és bére képezte.

Beépítésre kerültek a kötelező legkisebb munkabér, valamint a garantált bérminimum összegére vonatkozó 367/2019. (XII. 30.) Korm. rendelete szerinti, 2020. évre hatályos összegei.

A hivatal köztisztviselői esetében a számítás alapját a 22/2019. (XII.13.) önkormányzati rendelet szerinti illetményalap képezte, amely illetményalap 46.380.- Ft összegű.

A bérkompenzáció rendszere 2020. évben is fennmarad, amelynek összege eredeti előirányzatként nem került megtervezésre. A kifizetéseket központi költségvetés finanszírozza, így azt az érintett intézmények évközi pótelőirányzat keretében kapják meg.

A központi költségvetés év közben támogatást biztosít továbbá a közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezésére című 150/1992. (XI. 20.) Korm. rendelet 21. §-a szerinti, 2020. január – 2020. december hónapokban kifizetendő kulturális illetménypótlékhoz és annak szociális hozzájárulási adójához.

A keret előirányzata 36.289.000.- Ft összegben tartalmaz projekthez tartozó személyi juttatást.

A közalkalmazottak részére adható juttatást a rendelet-tervezet egy jogcímen tartalmaz: béren kívüli juttatás címén havonta 5.000.- Ft összegű hozzájárulás szép kártyára történő utalás formájában kerül kifizetésre a munkavállalók részére. A köztisztviselők cafetéria juttatása a közszolgálati szabályzat rendelkezésein alapul, összege a törvény szerinti szinten szerepel.

Közfoglalkoztatáshoz tartozóan az alábbi szerződésekhez tartozóan terveztünk munkabéreket:

|  |  |  |  |  |
| --- | --- | --- | --- | --- |
| Sorszám | Foglalkoztatás időtartama | Létszám | Fogl. idő | Támogatás mértéke |
| 1. | 2020.01.01-2020.02.29. | 22 | 8 | 70 % |
| 2. | 2020.01.01-2020.02.29. | 4 | 8 | 70 % |
| 3. | 2020.01.01-2020.02.12. | 5 | 8 | 100 % |
| 4. | 2020.01.01-2020.01.25. | 4 | 8 | 100% |
| 5. | 2020.01.01-2020.05.05. | 1 | 8 | 100 % |
| 6. | 2020.03.01-2020.11.30.(várható) | 27 | 8 | 70 % |

A folyamatban lévő foglalkoztatások kiadásai mellett a várható foglalkoztatás önrészére 5.943.537.- Ft-ot építettünk be.

A személyi juttatások rendelet-tervezet szerinti összege 784.341.000.- Ft, amely részben az illetmények, részben a beépülő pályázatokhoz kapcsolódó személyi juttatások következtében az előző évhez képest 12,5 %-kal emelkedett.

**5.1.2. Munkaadókat terhelő járulékokra** 143.344.000.- Ft került elkülönítésre.

A szociális hozzájárulási adó mértéke évek óta csökken, 2016. évben 27 %, 2017. évben 22 %, 2018. és 2019. években 19,5 %, 2019. július 1-jétől 17,5 %-os mértékű.

Ennek következménye az, hogy a bérnövekmény ellenére mindössze 2,1 %-os mértékű a járulékok növekménye az előző évhez képest.

Fentiek mellett tervezésre kerültek a munkáltató által fizetendő személyi jövedelemadó, valamint tényadatok alapján a táppénz hozzájárulás összege.

A rehabilitációs hozzájárulás tervezett összege a rehabilitált foglalkoztatottak létszámán túli fizetési kötelezettséget tartalmazza.

**5.1.3. Dologi kiadások**

Az előirányzatok tervezés eaz előző évi tényadatok alapján, azok egyszeri elemekkel történt korrekciója alapján került meghatározásra, az így rendelkezésre álló keretek szükséges és elégséges összegeket tartalmaznak.

Dologi kiadásra 933.620.955.- Ft került elkülönítésre, amelyből a pályázatokhoz tartozóan 367.441.918.- Ft a kiadási csoportba tartozó összeg. Az önkormányzat dologi kiadásai - projektek nélkül - összességében az előző évi eredeti előirányzattal megközelítőleg azonos összegű.

A pályázatokhoz tartozó kiadások forrását az adott projekt maradványa biztosítja. A projektekhez tartozó magas összeget a sport infrastruktúra fejlesztéséhez kapcsolódó, úgynevezett fordított ÁFA befizetési kötelezettség dologi kiadásként való megjelenítése okozza.

A projektek nélkül számított összegből az Önkormányzatnál 399.635.000.- Ft, a Közös Hivatalnál 20.000.000.-Ft, míg a fennmaradó 246.544.037.- Ft az intézményeknél kerül megtervezésre.

**5.1.3.1. Az önkormányzat dologi kiadásai** az ellátott feladatok széles körét felölelő kiadásokat tartalmaznak.

A javasolt előirányzatok projekt dologi kiadásai nélkül számított összege az előző évivel szinte azonos összegű.

A közvilágítás tervezett összegét az érvényes szerződés alapján határoztuk meg, amely várhatóan 40.000.000.- Ft összegű lesz.

Az iskolafogászat kiadásaihoz az OEP finanszírozásból a személyi juttatások és járulékain kívül 3.652.000.- Ft áll rendelkezésre.

A II. számú háziorvosi szolgálat kiadásaként az érvényes szerződésben szereplő havi összeg szerint 4.455.000.- Ft előirányzatot terveztünk.

A városi utak karbantartására, kátyúzásokra, útburkolatjelek festésére kisebb utakhoz kapcsolódó munkákhoz 17.000.000.- Ft áll rendelkezésre.

Városgazdálkodási feladatokra, az önkormányzati lakások, üzletek, egyéb ingatlanjainak karbantartására az előző évi tényleges összegek alapján 39.857.000.- Ft-ot különítettünk el.

A bázis évi kiadások mellett szükséges egyéb, a dologi kiadások körébe tartozó feladatokra is különítettünk el kereteket, melyek a teljesség igénye nélkül a következők: tervezési díjak, a szökőkút vízlágyító berendezése, a hivatali lépcső karbantartására, közbeszerzési díjak, a viziközmű vagyon értékelésének kiadása, a Perczel Mór utca 5. ingatlan részleges bontása, térfigyelő kamera rendszer karbantartása, idősek napi rendezvény kiadása.

A VOLÁNBUSZ Közlekedési zártkörűen működő Részvénytársasággal kötött szerződéshez tartozóan a helyi járatok működtetéséhez 14.465.000.-Ft összegű keretet határoztunk meg.

Ebben a kiadási csoportban kerül tervezésre továbbá a Völgységi Önkormányzatok Társulása részére a társulás működéséhez, valamint az igénybevett szolgáltatásokhoz tartozó kiadásokhoz Bonyhád Város Önkormányzata által fizetendő - a Társulás költségvetési határozati javaslatában szereplővel azonosan - 35.948.000.- Ft-os összege. A hozzájárulás összege 5.734.000.- Ft-tal csökkent az előző évhez képest, melyet az e jogcímű állami támogatások növekedése okoz.

Az önkormányzat dologi kiadásai között kerülnek tervezésre továbbá az ingatlanok biztosítási díjai, az önkormányzati gépjármű fenntartásának, javításának költségei, a fejlesztési hitelekhez kapcsolódó kamatkiadások. Ezen előirányzatok meghatározása részben tényadatok alapján, míg kamatok esetében az ismert kamat mértékek alapján történt.

**5.1.3.2. Intézményi dologi kiadások**

Az intézményi dologi kiadások összegéből 138.115.000.- Ft-ot képvisel a vásárolt élelmezés kiadása, amely az összes intézményi kiadás 56,02 %-át képezi. Az étkeztetés biztosítása kötelező önkormányzati feladat nemcsak az óvoda, hanem az egyéb oktatási intézmények esetében is. A kiadások tervezésénél a 201/2019.(XII.12.) határozattal jóváhagyott szolgáltatási díjat vettük figyelembe. Ezen előirányzatokat részben a Varázskapu Bölcsőde és Óvoda, részben pedig a Gazdasági Ellátó Szervezet költségvetése tartalmazza.

Az előző évben elszámolt tényleges kiadások alapján történt az energiaköltségek tervezése.

A Közös Önkormányzati Hivatalnál dologi kiadásként 20.000.000.- Ft került megtervezésre. A kiadások a hivatali gépjármű fenntartásának, javításának, a kötelező képzések költségeit, a működéshez szükséges irodaszerek, anyagok költségeit, a kiküldetéshez tartozó kiadásokat, a telefon és internet költségeit, a munkához használt eszközök fenntartásának, javításának költségeit tartalmazza.

**5.1.4. Ellátottak pénzbeli juttatásai**

Bonyhád Város Önkormányzati Képviselő-testülete a szociális igazgatás és szociális ellátás helyi szabályozásáról a 4/2015. (II. 20.) önkormányzati rendeletet alkotta, ennek alapján az alábbi támogatási formákhoz tartozóan került sor előirányzatok tervezésére:

Rendszeres pénzbeli ellátások:

* rendszeres gyermekvédelmi kedvezmény 374.000.- Ft
* lakhatáshoz kapcsolódó kiadások viseléséhez nyújtott települési támogatás

 3.583.000.- Ft

* tartósan beteg hozzátartozó ápolását végzők támogatása 378.000.- Ft
* Közszolgáltatási díj átvállalása 32.000.- Ft

Eseti pénzbeli ellátások:

* rendszeres gyermekvédelmi kedvezmény pénzbeli ellátás pótléka 67.000.- Ft
* rendkívüli települési támogatás
* gyermekek rászorultsága esetére 3.750.000.- Ft
* létfenntartáshoz nyújtott, vis maior esetre nyújtott 2.530.000.- Ft
* gyógyszertámogatás 216.000.- Ft
* temetéshez nyújtott támogatás 2.200.000.- Ft
* köztemetés 450.000.- Ft

 Összesen: 13.580.000.-Ft

A dologi kiadások között 3.120.000.- Ft összegű természetben nyújtott tűzifa vásárlásként, míg a pénzeszközátadások között 2.000.000.- Ft a Bursa Hungarica ösztöndíj pályázatra átadott összeg, így a szociális célú kiadások 18.700.000.- Ft-ot képeznek.

A támogatások 2 jogcíme esetén van visszaigénylési lehetőség, együttesen 441.630.- Ft összegben. A kiadások további része az önkormányzat részére rendelkezésre bocsátott állami támogatás terhére elszámolható.

**5.1.5. Egyéb működési célú kiadásokra** 395.457.831.- Ft-ot javaslunk fordítani.

A kiadásokat jogcímenként a csatolt 16/B melléklet 374., 377. címe tartalmazza.

A kiadási csoport legnagyobb eleme a Gondozási Központ kiadásai miatti VÖT-nek történő nevesített pénzátadás. A Gondozási Központ által ellátott feladatokhoz tartozó központi forrás igénylésére a gesztor önkormányzat jogosult, amelyet pénzátadással kell a Társulás részére biztosítani, ennek tervezett összege 168.138.000.- Ft. A VÖT részére további 3.000.000,- Ft átadása került tervezésre, melyet a 2019. évi várható elszámolási különbözetek miatt szerepeltetünk.

A 2019. évi állami támogatás elszámolási különbözetének rendezésére 2.078.000.- Ft került elkülönítésre.

Az államháztartáson kívüli pénzátadásra egyesületek, szervezetek, alapítványok részére az alábbi támogatásokat javasoljuk:

 adatok Ft-ban

|  |  |  |
| --- | --- | --- |
| Megnevetés  | Támogatási szerződéssel | Szolgáltatási szerződéssel |
| Média támogatása | 500.000 | 9.500.000 |
| Sportszervezetek támogatása | 30.000.000 |  |
| Polgármesteri keret | 2.000.000 |  |
| Egyesületek, szervezetek | 6.000.000 |  |
| Diáksport támogatása | 2.000.000 |  |
| Polgárőrség támogatása | 2.000.000 |  |
| Összefogás Közhasznú Alapítvány támogatása | 2.500.000 |  |
| Önkéntes Tűzoltó Egyesület támogatása  | 4.800.000 |  |
| Majos Értékeiért Egyesület | 2.000.000 |  |
| TAO önrészhez Majos SE részére | 1.500.000 |  |
| Nemzetiségi Önkormányzatok támogatása | 2.588.000 |  |
| **Összesen:**  | **55.888.000.-**  | **9.500.000** |

A biztosított összeg egy része a dologi kiadások részét képezi, a kibocsátott számlák alapján kerül folyósításra, így az a dologi kiadások közé kerül át.

Nevesített támogatásokon felül a BONYCOM nKFT részére a 125.000.000.- Ft összegű pénzeszköz átadást terveztünk, azzal, hogy közfeladatellátási szerződésben szabályoztuk a Bonycom Nkft-vel fennálló valamennyi szerződéses feladatunkat.

Az orvosi ügyeleti ellátás működtetéséhez lakosonként és havonta 44.- Ft/fő összeg került beépítésre a szolgáltatást biztosító vállalkozás részére, éves szinten 6.896.000.- Ft összegben. Az orvosok praxisfejlesztési támogatására házi-, gyermek-, fogorvosok részére, valamint a védőnőknek 200.000,- Ft/praxis, összesen 3.000.000,- Ft került betervezésre.

Az intézmények által bonyolított, TOP 7.1.1-16-2017. számú, a bonyhádi helyi közösség helyi közösségi fejlesztés stratégiájának megvalósítása pályázatához tartozóan 5 intézmény részesül a támogatás megérkezéséig az önkormányzattól kölcsönben, melynek együttes összege 17.951.000.- Ft.

**6. A felhalmozás költségvetés kiadásai**

A felhalmozási kiadásokra összességében 3.282.465.104.- Ft-ot javaslunk fordítani. A kiadás a költségvetés főösszegéhez viszonyítva összegében és mértékében is egyaránt jelentős. A beruházások, felújítások, tartalékok és a fejlesztéshez tartozó hiteltörlesztések a költségvetési előirányzatok 58,43 %-át képezik.

Fenti összegből 1.767.152.090.- Ft-ot képvisel a beruházások, 1.472.934.014.- Ft-ot a felújítások összege.

A kiadások forrását egyrészt az előző évben érkezett és pénzmaradványként rendelkezésre álló bevételek, másrészt pedig 4.3. pontnál részletesen ismertetett, még lehívható támogatások, valamint a saját bevételek képezik.

Az önkormányzat saját forrásából finanszírozott fejlesztési célja kiadásai együttesen 362.723.000.- Ft-ot képeznek, amely az előző évi, azonos tartalommal rendelkező összeget 27,78 %-kal haladja meg.

**A tavalyi évhez képest a felhalmozási kiadások ez 22,4 %-os növekményt jelent, mely az önkormányzat életében kivételesnek mondható.**

**6.1. Beruházások**

A beruházási kiadásokat célonként nevesítve és a kiadásokat számszerűsítve a 7A. melléklet tartalmazza.

Az év során az önkormányzat az alábbi, támogatással finanszírozott beruházásokat valósítja meg:

|  |  |  |
| --- | --- | --- |
|  | KEHOP-2.2.1 15-2015-00005 | „Bonyhád és agglomerációs térségének szennyvíztisztítása, új szennyvíztelep megvalósítására”  |
|  | TOP-1.1.3-15-TL1-2016-00006 | Agrárlogisztikai Központ létesítése Bonyhádon |
|  | TOP-2.1.3-15-TL1-2016-00047 | Záportározó építése és csapadékvíz rendezése Bonyhádon |
|  | TOP-3.2.1-16-TL1-2018-00002 | Önkormányzati épületek energetikai korszerűsítése Bonyhádon” |
|  |  |  |

Fenti projektek esetében a rendelkezésre álló és a még igénybe vehető források fedezetet nyújtanak a tervezett kiadásokra.

A nevesített projekteken túl tervezésre került a Magyar Labdarúgó Szövetség Országos Pályaépítési Programja keretében a Sport utca 5. szám alatt létrejövő műfüves pálya létrehozásához szükséges önrész összege. A pálya felépítését az MLSZ szervezi és végezteti el. Az MLSZ által nyújtott TAO támogatás mértéke a teljes beruházási költség 70%-a.

|  |  |  |
| --- | --- | --- |
|  | TOP-7.1.1-16-2017-00102 | CLLD - Bonyhádi helyi közösség helyi közösségfejlesztési stratégiájának megvalósítása |

A TOP-7.1.1.-16-2017-00102 számú pályázat keretében épül meg egy, a mai kor követelményeinek megfelelő, minden korosztálynak aktív kikapcsolódásra lehetőséget nyújtó családi pihenőpark, melynek megvalósításához a Bonyhádi Sportcentrum intézménye rendelkezik támogatási szerződéssel.

A tervezett kiadás terhére van mód a Mónus Illés utcai garázs sora közvilágításának kiépítésére is.

A kiadások tartalmazzák a 205/2019. (XII. 12.) számú határozat szerint a Völgységi Termál Vízfeltáró Kft-ben a részesedés vásárlásának 2020. évre áthúzódó kiadásait, valamint a Mezőföldvíz Kft-ben történő törzstőke emelésére fordítandó összeget is.

Fentiek mellett az intézmények és a Közös Hivatal kiadásai között is szerepelnek beruházási előirányzatok, együttesen 19.248.000.- Ft összegben. A Hivatal esetében az informatikai eszközök vásárlására, a Könyvtár esetében a könyvbeszerzésekre, az Óvodában bútorzat és egyéb eszközök beszerzésére került összeg elkülönítésre, míg a Sportcentrumnál a felújításra kerülő tábori ingatlanok berendezései beszerzésére különítettünk el pénzösszeget.

**6.2 Felújítások:**

A felújítási keret terhére elvégzendő feladatokat a 6. számú melléklet tartalmazza részletesen.

Az önkormányzati intézmények felújítására együttesen 30.000.000.- Ft áll rendelkezésre, amely azonos az előző évben megemelt összeggel.

Járdák, árkok, parkolók felújítására és létesítésére összesen 30.000.000.- Ft-ot különítettünk el.

A költségvetés tartalmazza a József Attila utca – út és járda együttesen - teljes felújítását, valamint az út alatt lévő víz és szennyvízhálózat cseréjét. A felújításhoz 2019. évben 30.000.000.- Ft pályázati támogatást nyertünk el.

A Mezőföld Kft-től származó, a víz és szennyvízszolgáltatáshoz szükséges bérleti díjából származó bevételt kötelezően vissza kell forgatni a szolgáltatás fejlesztésére, a kiadások között ennek összege is megjelenik.

Az önkormányzati lakások és egyéb helyiségek bérleti díja terhére valósul meg a Szent Imre utca 1. épülete utcai homlokzat felújítása. Erre, valamint a jelenleg nem nevesített feladatokra együttesen 28.000.000.- Ft összeg áll rendelkezésre.

Folytatódik az előző évben szakaszosan elvégzett Pór Apát utca burkolatának felújítása.

Elkülönített keret áll rendelkezésre a Perczel Mór utca 9. szám alatti ingatlan udvarán található, úgynevezett ifjúsági ház felújítására.

Saját forrás terhére van lehetőség a váraljai táborban az előző évben teljes felújításon átesett 3 épület mellett további 6 külső és belső megújítására.

Mint ismert, az 1048/2019. (II.18.) Kormányhatározat a sportinfrastruktúra fejlesztésére Bonyhád Város Önkormányzata részére 1.567.180.000.- Ft támogatást tartalmazott. A rendelkezésre álló keret terhére a Perczel Mór utca 44. szám alatti ingatlan, valamint a Sport utca 5. szám alatti sportlétesítmények teljes felújítására van mód.

**6.4. Egyéb felhalmozási kiadások**

Az orvosok praxisfejlesztési támogatására házi-, gyermek-, fogorvosok részére, valamint a védőnőknek 200.000,- Ft/praxis, összesen 3.000.000,- Ft került betervezésre.

A vállalkozó által fizetett bérleti díj visszaforgatásaként javasolunk 2.000.000.- Ft összegű pénzátadást, melyet az alsóbélatelepi tábor működtetője részére javasolunk.

A Fáy ltp. 1, és Fáy ltp. 8. számú épületek hőszigeteléséhez a korábbi évi összegnek megfelelő, 200-200.- eFt összegű pénzátadást terveztünk.

**7. Tartalékok**

A rendelet-tervezetben szereplő tartalékok összege 36.093.200.- Ft, amely az alábbiakból tevődik össze:

 - általános tartalék: 5.000.000.- Ft

 - pályázati tartalék: 6.000.000.- Ft

 - környezetvédelmi alap céltartaléka: 1.000.000.- Ft

 - letéti számla céltartaléka 11.924.000.- Ft

 - pályázatok elszámolásának tartaléka 2.000.000.- Ft

 - fogászat céltartaléka 4.049.000.- Ft

 - pályázatok következő évi kiadásainak tartaléka 6.120.200.- Ft

Általános tartalékként 5.000.000.- Ft került elkülönítésre, amelynek képzési kötelezettségét az Áht. 23. § (3) bekezdése írja elő.

Céltartalékként az év további részében kiírásra kerülő pályázatok önrészére 6.000.000.- Ft összegű tartalék keretet különítettünk el, amely az önkormányzati, valamint az intézményi pályázatok önrészét hivatott biztosítani.

További 1.000.000.- Ft összeget képez a tartalékok között az önkormányzat Környezetvédelmi Programja alapján meghatározott környezetvédelmi célok megvalósítására szolgáló alap.

Az önkormányzat letéti számláján lévő, 9 projekt megvalósításához kapcsolódóan jóteljesítési garanciaként utalt 11.924.000.- Ft összeggel céltartalékot szükséges képezni, tekintettel arra, hogy azt szerződésben rögzített határidőben a következő években vissza kell fizetnünk.

Támogatási előleggel rendelkező azon beruházások és felújítások esetében, amelyeknél a kiadások egy része 2021. évben merül fel, az áthúzódó kiadások 6.120.200.- Ft-os összegét céltartalékba helyeztük.

Az iskolafogászat működéséhez kapott finanszírozásból 4.049.000.- Ft- összegű tartalékot képeztünk.

**8. Kölcsöntörlesztésre** a megkötött kölcsönszerződéshez tartozó 2020. évi fizetési kötelezettség összegét tervezzük, amelynek összege 30.979.000.- Ft. Az önkormányzat két hitellel rendelkezik, az egyiket 2014-ben hét egyedi célra vettük fel (bérlakás felújítás, egyéb infrastruktúra fejlesztés, közlekedésfejlesztési beruházás, sportpálya felújítás, zeneiskola felújítás, művelődési ház tető felújítás), míg 2018-ban a naperőműparkra kötöttünk kölcsönszerződést 183.000.000,- Ft összegre, 10 éves futamidővel.

**9. Finanszírozási kiadások**

A 2019. évi állami támogatások előlegeként 2019. december 31-én 30.979.000.-Ft érkezett. Fenti összeg az önkormányzat záró pénzkészletében szerepel, így azt előleg visszafizetés címén kellett megterveznünk.

**10. A Rendelet-tervezet egyéb mellékletei:**

Az Áht. 24. § (4), valamint a 102. § (3) bekezdése szerint a Képviselő-testület részére tájékoztatásul az alábbi kimutatásokat kell szöveges indoklással együtt bemutatni:

* 8. sz. melléklet: tájékoztató a 2018. évi tény, 2019. évi várható, 2020. évi tervezett adatokról.

A melléklet összehasonlító szerkezetben jeleníti meg a megjelölt időszak bevételeinek és kiadásainak adatait, amely a költségvetési előirányzatok meghatározásához nyújtott segítséget.

* 9. sz. melléklet: Európai Uniós támogatással megvalósuló projektek bevételei és kiadásai.
* 10. sz. melléklet: A többéves kihatással járó döntések számszerűsítése évenként és összesítve célok szerint.
* 11. sz. melléklet: Az önkormányzat által adott közvetett támogatások.

A támogatások között a magánszemélyek kommunális adója, a gépjárműadóból, valamint a talajterhelési díjból egyedi kérelem alapján várhatóan elengedésre kerülő követeléseket szerepeltetjük.

* 12. számú melléklet az engedélyezett álláshelyek számát tartalmazza.
* 13. számú melléklet: az állami támogatások jogcímei és összegei.
* 14. sz. melléklet: előirányzat-felhasználási ütemterv.

Az előirányzatok havi bontásban szerepelnek, amelyből figyelemmel kísérhető a város likviditásának alakulása, az esetleges külső forrás igénybevételének ideje és nagyságrendje.

* 15. sz. melléklet: az önkormányzat által nyújtott hitel és kölcsön alakulása lejárat szerint.
* 16/A, 16/B. számú mellékletek, amelyekben a címrend szerinti bevételi és kiadási előirányzatok szerepelnek.
* 17. számú melléklet: a költségvetési évet követő 3 év várható bevételeiről és kiadásairól ad tájékoztatást.
* 18. sz. melléklet: Likviditási terv. Az önkormányzat előirányzat-felhasználási terve alapján készül, havonkénti bontásban ad tájékoztatást az önkormányzat likviditási helyzetének alakulásáról.
* 19. sz. melléklet: Címrend.

**Tisztelt Képviselő-testület!**

Kérem, hogy a részletes indokolás, a csatolt mellékletek alapján Bonyhád Város Önkormányzata 2020. évi költségvetési rendeletét megalkotni szíveskedjenek.

Bonyhád, 2020. február 4.

 Filóné Ferencz Ibolya

 polgármester